b'\n_START_ARTICLE_\nAudi R8\n_START_SECTION_\nYleist\xc3\xa4\n_START_PARAGRAPH_\nAudi R8:n konseptiversio Le Mans quattro esiteltiin kev\xc3\xa4\xc3\xa4ll\xc3\xa4 2003 Geneven auton\xc3\xa4yttelyss\xc3\xa4 sek\xc3\xa4 samana syksyn\xc3\xa4 Frankfurtissa. Marraskuussa 2005 Audi ilmoitti virallisesti, ett\xc3\xa4 tuotantoversio esitell\xc3\xa4\xc3\xa4n ja sen nimeksi tulee R8. Auto on perinyt nimens\xc3\xa4 viisinkertaiselta Le Mans -voittajalta, Audi R8 LMP:lt\xc3\xa4._NEWLINE_Tuotantoversio on muodoiltaan hyvin paljon konseptiauton n\xc3\xa4k\xc3\xb6inen. Auto perustuu tekniikaltaan Lamborghini Gallardoon. Keskimoottorisille autoille tyypilliseen tapaan kuljettaja istuu varsin edess\xc3\xa4 suhteessa auton pituuteen. Auton etuosassa on Audille tyypillinen yksikehyksinen j\xc3\xa4\xc3\xa4hdytt\xc3\xa4j\xc3\xa4ns\xc3\xa4leikk\xc3\xb6 ja takap\xc3\xa4\xc3\xa4t\xc3\xa4 hallitsee kaksi suurta diffuusorin aukkoa. Takana on my\xc3\xb6s automaattisesti s\xc3\xa4\xc3\xa4tyv\xc3\xa4 spoileri._NEWLINE_Valmistus tapahtuu Neckarsulmin tehtaalla yhteisty\xc3\xb6ss\xc3\xa4 Quattro GmbH:n kanssa. Laadun tarkastamiseksi autoja ei valmisteta 15 kappaletta enemp\xc3\xa4\xc3\xa4 p\xc3\xa4iv\xc3\xa4ss\xc3\xa4. Hintaluokaltaan auton sijoittuu Lamborghini Gallardon alapuolelle._NEWLINE_Auto on ollut alusta alkaen hyv\xc3\xa4 myyntimenestys. Esimerkiksi Ison-Britannian 400 kappaleen kiinti\xc3\xb6 myytiin useita kuukausia ennen markkinoilletuloa loppuun ja jonotuslistallekin otettiin 50 asiakasta.\n_START_SECTION_\nTekniikka\n_START_PARAGRAPH_\nAuton painojakauma on 44/56. Voimansiirtovaihtoehtoja ensimm\xc3\xa4isess\xc3\xa4 R8:ssa on kaksi: 6-portainen manuaali tai R-Tronic -sekventaalivaihteisto. Uudemmassa mallissa on vain kaksoiskytkintekniikalla toteutettu automaattivaihteisto. Auto on takavetoinen, mutta jos takarenkaat menett\xc3\xa4v\xc3\xa4t pidon, voimaa siirtyy eturenkaille tarvittava m\xc3\xa4\xc3\xa4r\xc3\xa4. Lis\xc3\xa4varusteena saa my\xc3\xb6s riisutun ohjaamon, jossa ei ole elektroniikkaa, pudottaen painoa 70 kiloa._NEWLINE_Auto on ensimm\xc3\xa4inen sarjavalmisteinen auto, johon voi valita pelk\xc3\xa4st\xc3\xa4\xc3\xa4n LED-tekniikalla toimivat ajovalot (saatavana vuoden 2007 lopusta alkaen). Autossa on yhteens\xc3\xa4 210 LED-valoa (ajovaloissa 24 ja jarruvaloissa 186). Samoin l\xc3\xa4pin\xc3\xa4kyv\xc3\xa4n moottoripeiton alla oleva moottori on valaistu LEDeill\xc3\xa4. Auton lis\xc3\xa4varustelistalta voi valita my\xc3\xb6s LED-valaistun sisustuksen. Vuodesta 2015 alkaen autoon on saanut my\xc3\xb6s puoliksi lasertekniikalla toteutetut ajovalot.\n_START_SECTION_\nMoottorit\n_START_PARAGRAPH_\nMoottorivaihtoehtona oli aluksi 420-hevosvoimainen RS4:ssa k\xc3\xa4ytetty V8. T\xc3\xa4ll\xc3\xa4 moottorilla auton tehopainosuhde on vain 3,71 kg/hv. Moottorin v\xc3\xa4\xc3\xa4nt\xc3\xb6alue on varsin laaja, 90\xc2\xa0% v\xc3\xa4\xc3\xa4nn\xc3\xb6st\xc3\xa4 on tarjolla 3 500\xe2\x80\x937 600 v\xc3\xa4lisell\xc3\xa4 kierrosalueella. Rajoitin on asetettu 8 200 kierrokseen minuutissa._NEWLINE_My\xc3\xb6hemmin esiteltiin 525-hevosvoimainen 5,2 litrainen V10. 5,2 litran moottorilla varustetussa autossa huippunopeus on 316 km/h ja kiihtyvyys 0\xe2\x80\x93100 km/h 3,6 sekuntia.'